UitgesluitFoto: Geralt/Pixabay.com “Alle nominasievorms kan nou vorentoe gebring word en indien u genomineer is, moet u asseblief ŉ vorm kom onderteken dat u nie mentally ill is nie…” Die vrou voor in die saal word in die rede geval deur ŉ gelag uit die gehoor. “Ook dat u nie ŉ kriminele oortreding begaan of onder skuldberading is nie.” Ja, ek kan seker die humor insien. Dat mens dalk nie by jou volle verstand is om ure en ure van jou persoonlike tyd op te offer om op jou skool se beheerliggaam te dien nie. Ek kyk weer na die vorms wat my as kandidaat vir die beheerliggaamverkiesing nomineer en sit dit dan terug in my handsak. Want ek is ŉ Wipplankryer. Ek ly aan bipolêre gemoedsversteuring. En dáárom is ek uitgesluit. Mental disorder – also called Mental illness A wide range of conditions that affect mood, thinking and behaviour. Most common types “Moenie hierdie jas vir jou aantrek nie. Dit is nie jou jas nie. Dit is nie jý nie.” Dié woorde van ŉ kollega val my weer by op pad huis toe van die beheerliggaamverkiesing af. Die kollega het my ŉ ruk gelede kom opsoek ná ŉ insident waar ŉ paar onsensitiewe opmerkings geopper is oor iemand wat duidelik geestelik ongesteld was. Ek was baie omgekrap: As mense só kan praat en oordeel oor iemand wat hulle nie eers ken nie, waarom sou ek enige van hulle in my vertroue neem as ek ŉ slegte dag het? Maar hy is só reg. Hierdie Wipplank is nié my identiteit nie en die simpel beheerliggaamverkiesing het my sowaar weer dié simpel jas laat aantrek. Dit was die eerste dag van my hospitalisasie ŉ jaar gelede, my huiswerk van die sielkundige af. Dit het my sowat ŉ minuut geneem om dit te voltooi. “Is dit wie jy is of hoe jy voel? En is dit feite?” vra die sielkundige my die volgende dag. Doen weer die oefening. Geen gevoelens nie. Elke stelling moet waar wees. En jy mag net op positiewe dinge fokus. Hierdie keer was dit heelwat moeiliker, maar toe ek eers aan die gang kom was daar gou weer vyf sinne. En toe ek die pen neersit was daar skielik, vir die eerste keer in ŉ lang tyd, ŉ warm plekkie vir myself in my hart. ŉ Diagnose is nie my identiteit nie. Ek is nie bipolêr nie. Ek leef met dit saam. En ek is glad nie in slegte geselskap nie. Ek sit saam met Sir Isaac Newton, Frank Sinatra, Vincent van Gogh, Carrie Fisher en Ludwig van Beethoven op die Wipplank. Hulle was ondanks (of dalk danksy?) hul Wipplank-uitdagings uitstygers. Liewe Wipplankryer, Moenie ŉ jas aantrek wat jou nie pas nie. Doen jou eie Ek is-oefening. Vind jou identiteit en wees lief vir die persoon wat jy ontdek. Die Wipplank maak ons moeg, maar dit maak ook van ons aanhouers. Dit maak ons angstig, maar mag dit ons laat vasgryp aan ons Vader. Dit breek ons selfbeeld, maar dit is vervangbaar. Met ŉ veel beter beeld: ŉ Godsbeeld. Mag jy vind wie jy is in God se oë.